‘TFI’หวังล้าง ขาดทุนสะสมหุ้นใหญ่ลดหุ้น
TFI เล็งล้างขาดทุนสะสม 920 ล้านด้านหุ้นใหญ่จ่อระบายหุ้นเพิ่มฟรีโฟลทปีนี้รายได้ 4,000 ล้าน
8 ก.ย. 2554

TFI เล็งล้างขาดทุนสะสม 920 ล้านด้านหุ้นใหญ่จ่อระบายหุ้นเพิ่มฟรีโฟลทปีนี้รายได้ 4,000 ล้าน
นายเอกพล พงศ์สถาพร กรรมการผู้จัดการ บริษัท ไทยฟิล์มอินดัสตรี่ (TFI) เปิดเผยว่า บริษัทมีแผนล้างขาดทุนสะสมที่มีอยู่ 920 ล้านบาท ให้หมดซึ่งคาดว่าจะสรุปแผนได้ในช่วงปลายปีนี้หรือไม่ก็ต้นปีหน้า ซึ่งมีหลายแนวทางเช่น บริหารสินทรัพย์ที่มีอยู่ให้เหมาะสมขายทรัพย์สิน ลงทุนเพิ่มเพื่อขยายธุรกิจและนำผลการดำเนินงานมาล้างขาดทุน 
นอกจากนี้ หลังล้างขาดทุนเสร็จทางผู้ถือหุ้นใหญ่คือตระกูลมหากิจศิริ ที่ถือหุ้นอยู่ 86.75% อาจมีการขายหุ้นออกมาเพื่อเพิ่มสภาพคล่องในการซื้อขายหุ้น (ฟรีโฟลท) ให้ได้ตามเกณฑ์ของตลาดหลักทรัพย์ที่จะต้องอยู่ในสัดส่วน 15% โดยปัจจุบันอยู่ที่ 12% ส่วนสำหรับแนวทางการลดมูลค่าที่ตราไว้ (พาร์) จาก 1 บาท เป็น 0.32 บาทต่อหุ้นนั้น ก็ยังเป็นแนวทางหนึ่งที่ต้องพิจารณาให้ถี่ถ้วน 
สำหรับผลประกอบการปีนี้ คาดว่ารายได้จะทะลุ 4,000 ล้านบาท เพราะครึ่งปีแรกทำได้แล้ว 2,289 ล้านบาท ส่วนปีก่อนทำได้ 3,816 ล้านบาท ขณะที่ความต้องการใช้ฟิล์มบรรจุหีบห่อก็เพิ่มสูงขึ้น
ขณะที่อัตรากำไรขั้นต้นก็จะดีขึ้นจากปีก่อนอยู่ที่ 8%